**Tájékoztató a 2023. január 01. napjától hatályos**

**egyes adó- és más kötelezettségek változásáról**

**1. A Minimálbér-emelés és annak adó- és juttatási vonzatai**

Január elsejétől emelkedik a minimálbér és az összes, ehhez kapcsolt értékmeghatározás. A minimálbér összege a 2022-es bruttó 200.000.- forintról 232.000.-Ft-ra emelkedik, a garantált bérminimum pedig 296 400 forint lesz.

Minimálbér nettó összege:154.270.-Ft, garantált bérminimum nettó összege: 197.106.-Ft.

Munkaviszonyban – bármilyen alacsony bérrel – alkalmazott munkavállaló esetén a minimálbér 30 %-a (2023.-ban 69.600.-Ft) és a tényleges bér közötti különbözet után a munkáltató köteles megfizetni a tb. járulékot és a SZOCHO-t.

A minimálbér-emelés miatt az alábbi juttatások összeghatára is változik.

**GYED:** alapesetben az **utolsó kereset 70 százaléka**, de **maximális összege** a minimálbér összegének kétszeresének 70 százaléka – **bruttó 324.800.-Ft** lehet.

**Nagyszülői GYED:** a számítás összege a nagyszülő naptári napi jövedelme (nyugdíj+esetleges munkavégzés, illetve egyéb jövedelem alapján), de a **maximális összeg** itt is a mindenkori minimálbér kétszeresének 70 százaléka a juttatás – azaz **324.800.-Ft**.

**Diplomás GYED**: felsőfokú alap- vagy szakképzésben, felsőoktatási szakképzésben, valamint a szakirányú továbbképzésben részt vevők a minimálbér 70 százalékát, 162 400 forintot kapnak. A mester-, osztatlan vagy doktori képzésben részt vevő hallgatók a garantált bérminimum 70 százalékát kapják gyermekgondozási díjként (GYED), ami 207.480.-Ft.

**Gyermekek otthongondozási díja (gyod):** a minimálbér összegével megegyező a juttatás mértéke, azaz bruttó 232 ezer forint.

**Táppénz:** a napi átlagkereset 60 százaléka jár alapból (kórházban töltött idő alatt 50 százalék), ám a **napi maximum összege** a minimálbér kétszeresének 30-ad része, ami napi **11.160.-Ft** 2023-ban.

**Álláskeresési járadék**: az összegét a kérelem benyújtását megelőző négy naptári negyedév befizetett munkaerőpiaci járuléka adja meg, mértéke a számított járadékalap 60 százaléka. Ennek összege **nem haladhatja meg** a jogosultság kezdő napján érvényes legkisebb munkabér – a minimálbér – **7733 forintos napi összeg**ét.

Betegségek **után érvényesíthető szja-kedvezmények:** a cukorbetegek, a laktóz- vagy gluténérzékenyek, hallási, látási vagy mozgásszervi fogyatékossággal élők a minimálbér harmada szerinti összeg 15 százalékára lehetnek jogosultak. A **kedvezmény összege** így 2023-ban **havonta 11.600.-Ft.**

**2. Családtámogatások**

Az eredeti feltételei mellett marad a családi otthonteremtési kedvezmény (CSOK) és a hozzá tartozó kedvezményes kamatozású hitellehetőség.

– Újból meghosszabbították ugyanakkor a falusi CSOK-ot, ám például változott a településlista, ahol igénybe vehető a kedvezményrendszer. Az eredeti formájában él tovább a Babaváró támogatás is – egészen 2024 végéig.

– A **gyermeket vállaló nők 30 éves korukig teljes szja-mentességet élveznek**. A felsőfokú tanulmányok befejezését követően legkésőbb 2 éven belül megszülető gyermekek után az anya teljes diákhitel-tartozását elengedik.

– **10 napos apasági szabadságot** vehetnek igénybe újszülött, illetve örökbefogadott gyermek esetében az édesapák. Az első 5 napra - a korábbi feltételekkel – távolléti díja, a második 5 napra a távolléti díjának 40 % illeti meg az apát. A Magyar Államkincstár csak az első 5 napot téríti meg a foglalkoztatónak.

– Felfüggesztésre került ugyanakkor a nagycsaládosok autóvásárlási kedvezménye

- Magasabb összegű családi adókedvezmény jár a tartósan beteg, súlyosan fogyatékos gyermek után, ez adóban plusz 10.000.-Ft adómegtakarítást jelent.

- 44 munkanapot magába foglaló szülői szabadság azon szülőket – apákat és anyákat egyaránt – illet meg a gyermek 3 éves koráig, akiknek munkaviszonya legalább már 1 éve fennáll. Ezen szabadság időtartamára járó díjazás mértéke a távolléti díj 10 százaléka azzal, hogy a munkavállalót megillető gyermekgondozási díj (GYED) és gyermekgondozást segítő ellátás (GYES) összegével csökkenteni kell.

**3. Változások a SZÉP-kártyánál**

2023. január 9-étől megszűntek a Széchenyi Pihenő Kártya (SZÉP-kártya) korábbi alszámlái (a szabadidő, vendéglátás és szálláshely), és az eddigi három zsebből csak **a szálláshelyé marad meg**. Az addig a három különböző zsebben lévő összegeket 2023. január 8-án átvezették a szálláshely zsebre, így összeadódnak az egyes alszámlákra feltöltött összegek.

Ugyanakkor a SZÉP-kártyával **fizethető szolgáltatások változatlanok maradnak**: a megmaradt szálláshely alszámláról lehet majd mindenért fizetni, amit korábban a három kategória bármelyikéről lehetett.

Fontos tudni, hogy 2022. október 15-ig a SZÉP-kártyákra utalt összegeket 2023. május 31-ig lehet díjmentesen elkölteni, ezt követően a fennmaradó egyenlegre a szolgáltatók 15 százalékos díjat terhelhetnek.

**4. Áfaváltozások**

**Az új lakóingatlanok 5 százalékos kedvezményes kulcsa:** a szabályozást 2024. december 31-ig meghosszabbították.

Továbbá ha az építési engedély legkésőbb 2024. december 31. napján véglegessé vált, vagy az építését ezen időpontig bejelentették az egyszerű bejelentés szabályai szerint, akkor a kedvezményes adó 2024. december 31-ét követően is alkalmazható lesz 2028. december 31-el bezárólag.

Ehhez kapcsolódóan fontos megemlíteni, hogy a törvényben megváltozik az “új ingatlan” fogalma is. A változás pedig a törvény minden releváns rendelkezésébe átvezetésre került. A fogalom megváltoztatására az építésügyi szabályokban bekövetkezett változások miatt volt szükség.

Az átvezetésre az alábbi rendelkezésekben került sor:

* magánszemély sorozatos jellegű ingatlan-értékesítése
* új ingatlan adóköteles értékesítése
* az alanyi adómentesség választására jogosító felső értékhatárba be nem számítandó, új ingatlan értékesítése

2023. január 1-től akkor minősül új ingatlannak egy ingatlan, ha az ingatlan első rendeltetésszerű használatbavétele még nem történt meg vagy megtörtént ugyan, de a használatbavételi engedély véglegessé válása, vagy a használatbavétel tudomásulvétele, vagy az épített környezetalakításáról és védelméről szóló törvény szerinti egyszerű bejelentés alapján épített lakóingatlan felépítésének megtörténtét tanúsító hatósági bizonyítvány kiállítása és az értékesítés között még nem telt el 2 év.

Új ingatlanként kell kezelni azt az ingatlant is, amelynek első rendeltetésszerű használatbavétele megtörtént, de mint önálló rendeltetési egység rendeltetését vagy a rendeltetési egységeinek számát megváltoztatták, és az ezt igazoló hatósági bizonyítvány kiállítása az értékesítés között még nem telt el 2 év.

**Fordított adózás:** megváltozik az építési-szerelési vagy egyéb szerelési munka fogalma. Minden olyan tevékenység, amely hatósági engedélyhez vagy hatósághoz történő bejelentéshez kötött Ingatlan létrehozatalára, bővítésére, átalakítására és egyéb megváltoztatására irányul, minden esetben kötelezően a fordított adózás körébe tartozik január 1-től. Továbbá 2026. december 31-ig fordított adózás mellett lehet üvegházhatású gáz kibocsátására jogosító forgalomképes vagyoni értékű jogot (karbonkvótát) átruházni, valamint meghatározott VTSZ-szám alá tartozó gabonákat, illetve vas- és acélipari termékeket értékesíteni.

**Távértékesítés és online szolgáltatásnyújtás:** ilyen tevékenységek esetében az alanyi adómentes vállalkozás nem járhat el alanyi adómentes minőségében, ezen értékesítéseknél jogosult az előzetesen felszámított adó levonására, valamint import távértékesítés esetében az importáfa levonásba helyezésére is. A fentiek miatt ezen ügyletek ellenértéke így nem számít bele az adómentességi értékhatárba.

**Számla adattartalmának változása**

Külföldi pénznemben történő számlázás esetén a számlán csak abban az esetben kell feltüntetni forintban az áthárított adó összegét, ha az a termékértékesítés, szolgáltatásnyújtás, amelyet a kibocsátott számla kísér, belföldön adóztatandó.

**E-nyugta**

2023. ében kiterjesztik a nyugtaadatokra vonatkozó adatszolgáltatást, mely az elektronikus nyugtaadás elterjedését ösztönözheti. Az Áfa tv. felhatalmazást ad miniszteri szintű jogalkotásra a nyugtákról történő általános adatszolgáltatás, valamint a pénztárgéptől eltérő, gépi nyugta kibocsátására alkalmas eszközökkel, technikákkal kapcsolatos részletszabályok megállapítására.

**5. Vállalkozásokat érintő főbb adóváltozások**

**Átalányadózás**

Az átalányadó-választást nem gátolja meg a választást megelőző évre vonatkozó bevételi értékhatár. A tárgyévben ugyanakkor az átalányadóra vonatkozó, az éves minimálbér tízszeresét (kiskereskedelemben ötvenszeresét) kitevő bevételi értékhatár ugyanakkor megmaradt.

A korábbi havi bevallás helyett elegendő az átalányadózó egyéni vállalkozónak az szja-, tb-járulék- és szocho-kötelezettségeit negyedévente, de havi bontásban megtennie és az érintett összegeket befizetnie.

A korábbi 4 év helyett **12 hónapig nem választható újra az átalányadózás** annak a vállalkozásnak, aki kilép vagy a szabályok (pl. a bevételi értékhatár meghaladása) miatt kikerül a kedvezményes adó hatálya alól.

**KIVA:**

2023-tól nem választhatja adózási formaként a kisvállalati adót (kiva) az a társaság, amely a bejelentkezést megelőző adóévben a társasági adószabályok kamatlevonás-korlátozási szabályainak alkalmazásával társasági adóalap-módosítást hajtott végre.

o A szabályok szerint januártól az a cég, amelyik a kamatlevonási-korlátozási szabályok, vagy a társaságiadó-szabályok tőkekivonásra és adóelkerülésre vonatkozó különös rendelkezéseinek (hibrid instrumentumok, strukturált ügyletek) alkalmazásával társaságiadóalap-módosítást hajt végre, az adóév első napját megelőző nappal kikerül a kiva hatálya alól.

**Helyi iparűzési adó**

Egyszerűsített adóalap-megállapítás: valamennyi vállalkozás, amelynek éves bevétele a 25 millió forintot (átalányadózó kereskedők esetében a 120 millió forintot) nem haladja meg, élhet az egyszerűsített adóalap-megállapítás lehetőségével. A **KIVA-s vállalkozások** a kisvállalati **adóalapjuk 20 százalékában állapíthatják** meg iparűzési adóalapjukat.

**Ekho**

Az egyéni vállalkozók abban az évben is ekhózhatnak, amelyben katás egyéni vállalkozóként tevékenykednek.

**Szocho**

Külföldi előadóművészek és stábtagok esetében kiterjesztették az EU-n kívüli, ám a szociális biztonsági egyezménnyel érintett országokból Magyarországra érkezett, s itt egyszerűsített adózást választó előadóművészekre és stábtagokra is a szociális hozzájárulási adó alóli mentességet.

**Reklámadó**

A Magyar Reklámszövetség és társszövetségei kezdeményezésére további egy évig, 2023. december 31-ig nem kell megfizetni a reklámadót.

**6. Munkáltatói kötelezettségek változása**

Lerövidül a munka törvénykönyvéről szóló 2012. évi I. törvény ([Mt.](https://adozona.hu/jogtar/69620_2012_I_torveny_munka_torvenykonyverol)) 46. §-a szerinti tájékoztatási határidő és kibővül annak tartalma. A munkáltató́ **legkésőbb a munkaviszony kezdetétől számított hét napon belül írásban tájékoztatja a munkavállalót**:

* a munkáltatói jogkör gyakorlójáról,
* a munkaviszony kezdetéről, tartamáról,
* a munkahelyről,
* a munkakörbe tartozó feladatokról,
* a napi munkaidő tartamáról,
* a hét azon napjairól, amelyekre munkaidő osztható be, a beosztás szerinti napi munkaidő lehetséges kezdő és befejező időpontjáról,
* a rendkívüli munkaidő lehetséges tartamáról,
* a munkáltató tevékenységének sajátos jellegéről (90. §),
* a munkabérről való elszámolás módjáról, a munkabérfizetés gyakoriságáról, a kifizetés napjáról,
* az alapbéren túli munkabérről és egyéb juttatásról,
* a szabadságnapok számáról, számítási módjáról és kiadásának szabályairól,
* a munkaviszony megszüntetésével összefüggő szabályokról, különösen a felmondási idő megállapításának szabályairól,
* a munkáltató képzési politikájáról,
* a munkavállaló által igénybe vehető képzésre fordítható idő tartamáról,
* a hatóság megnevezéséről, amely részére a munkáltató a munkaviszonnyal kapcsolatos közterhet megfizeti, valamint arról, hogy a munkáltató kollektív szerződés hatálya alá tartozik-e.

Nem terheli a munkáltatót tájékoztatási kötelezettség olyan munkafeltételről, amelyben a felek írásban kifejezetten megállapodtak. Nem terheli továbbá tájékoztatási kötelezettség a munkáltatót akkor sem (a munkáltatói jogkör gyakorlójának megnevezését kivéve), ha a napi munkaidő a fél órát nem haladja meg.

Látható tehát, hogy a munkáltatót jelentősen kibővülő tájékoztatási kötelezettség terheli, mely elemek EU-irányelvekben megjelenő munkavállalói jogosultságokhoz kapcsolódnak.

**7. Egyszerűsített foglalkoztatás (EFO)**

Az Egyszerűsített foglalkoztatással kapcsolatos közterhek az alábbiak:

A munkáltató által fizetendő közteher mértéke a 2022. június 30-ig létesült jogviszonyok esetében a munkaviszony minden naptári napjára munkavállalónként:

* mezőgazdasági idénymunka esetén 500 forint,
* turisztikai idénymunka esetén 500 forint,
* alkalmi munka esetén 1 000 forint,
* filmipari statiszta alkalmi munkája esetén 4 000 forint.

A Korm. rendelet alapján a 2022. július 1. vagy azt követő időszakban keletkezett foglalkoztatási jogviszonyoknál fizetendő közteher mértéke eltér a fentiektől, mely 2023. január 1-jétől a munkaviszony minden naptári napjára munkavállalónként:

* mezőgazdasági idénymunka esetén a hónap első napján érvényes minimálbér 0,5%-a, azaz 1 200 forint,
* turisztikai idénymunka esetén a hónap első mapján érvényes miniálbér 0,5%-a, azaz 1 200 forint,
* alkalmi munka esetén a hónap első napján érvényes minimálbér 1%-a, azaz 2 300 forint,
* filmipari statiszta esetén a minimálbér 3%-a, azaz 7 000 forint.

**8. Munkába járás költségtérítésének változása**

2023. január 28-tól duplájára emelkedett a munkába járás költségtérítése. A napi munkába **járás és a hazautazás esetén kilométerenként**akár**30 forint költségtérítést kaphat adómentesen** munkáltatójától a munkavállaló.

A munkáltatónak **a munkába járás költségét ennek az összegnek 60 százalékáig, azaz kilométerenként 18 forint összegben kell kötelezően megtérítenie**.

A munkáltató a 30 forintos költségtérítést már a **2023. januári munkába járás költségtérítésekor alkalmazhatja**, **a 18 forintos, kötelező költségtérítést először a február havi munkába járás költségeinek megtérítésekor kell figyelembe venni.**

Budapest, 2023. január 30.

Kurátor Kft.